Somogyi, Szilárd, poslanec NR SR (2010-12-15):
Ďakujem znova, pán predsedajúci. Vážená Národná rada, vážení kolegovia, kolegyne, tento zákon, ako aj z názvu vyplýva, stanovuje podmienky na určenie platov niektorých verejnoprávnych činiteľov. Tieto platy, ktoré sa poskytujú z verejných financií pre volených funkcionárov a štátnych zamestnancov reguluje zásadne štát, a to prostredníctvom normotvorby Národnej rady. Vzhľadom na ekonomickú situáciu Slovenskej republiky, reakciu na aktuálny vývoj spoločnosti pripomínam, že platové pomery boli nastavené v roku 1994, t. j. pred 16 rokmi. Je v súčasnosti potrebné pristúpiť k úprave pravidiel formou novely zákona o platových pomeroch starostov obcí a primátorov miest. Nesmieme pritom zabúdať, že verejnými funkcionármi okrem štátnych zamestnancov sú aj starostovia obcí a primátori miest. S ohľadom neustále sa zadlžovanie samospráv je potrebné preniesť zodpovednosť za hospodárenie aj na starostov a primátorov miest a obcí. V súčasnosti dochádza k znižovaniu nákladov na chod štátnej správy paušálne o 10 %, preto je potrebné nezabúdať na úpravu rozpočtov miest a obcí, kde jednu z kapitol tvorí plat a odmeny starostov. Súčasná úprava má zamedziť neprimeranému zadlžovaniu samospráv aj cez systém znižovania platov a veľkých odmien, ktoré si schvaľovali starostovia a primátori cez zastupiteľstvá. Naša úprava konkrétne reaguje na tabuľku, ktorej koeficienty slúžili na výpočet základnej mzdy starostu či primátora. My navrhujeme tieto koeficienty paušálne znížiť o 10 %. Ďalej navrhujeme ponechať minimálnu výšku platu podľa § 3 a § 4 a zároveň horný strop ponechať na obecné zastupiteľstvo, ktoré samo bude rozhodovať či obec, prípade mesto hospodári s dostatočným prebytkom na zvyšovanie platov starostov a primátorov. Zostáva teda možnosť oceniť prácu starostu a primátora na základe nečakaných udalostí za výborné hospodárenie, či prínos komunite práve zvýšením základného platu do výšky podľa vlastného uváženia samosprávy. Pripomíname, že právomoc zastupiteľstva na zvyšovanie, prípadne znižovanie platu starostu, nie je časovo obmedzená počas volebného obdobia. Jediný strop, ktorý sme si určili, je najnižšia možná miera podľa § 3 a 4. Novelou reagujeme tiež na poskytovanie odmien, ktoré sa nikde nezverejňovali, na rozdiel od platov primátorov a starostov. Navrhujeme úplne vypustiť inštitút odmien, pričom presúvame možnosť navýšenia platu primátorov, prípadne starostov, na ich zastupiteľstvá. Pripomíname, že platy starostov a primátorov sa sa budú naďalej transparentne zverejňovať. Za ďalší veľmi dôležitý bod považujeme nastavenie podmienok na vyplácanie odstupného. Starostom a primátorom bude patriť odstupné vo výške trojnásobku priemerného mesačného platu. Zohľadňovali sme pri tom aj úpravu odstupného poslancov. Odstupné vo výške päťnásobku priemerného mesačného platu je nadhodnotené. Považujeme za neopodstatnenú námietku ich spätného uplatnenia v súkromnej sfére, keďže samotný Zákonník práce poskytuje takýmto osobám ochranu v prípade ukončenia ich funkcie a ich spätného zamestnania sa. Navrhovaná právna úprava je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná. A chcel by som pripomenúť to očakávanie, že v prípade potvrdenia tohto návrhu, bude mať pozitívny vplyv na verejné financie. V prípravnom konaní samotného nášho návrhu už prebiehalo už niekoľko konzultácií aj medzi poslaneckými kolegami, resp. partnermi z jednotlivých samospráv. Sme si vedomí niektorých zlepšených návrhov alebo možnosti zlepšenia niektorých pasáží alebo častí tohto návrhu, ktoré zrejme v druhom čítaní, ak ho podporíte, sa budeme snažiť zapracovať. Ďakujem vám za vašu pozornosť. (Potlesk.)